Brompton-polkupyörä
**Brompton** on Englannissa valmistettava taittopolkupyörä. Bromptoneille on yhteistä se, että ne voidaan taittaa ja varastoida melko pieneen tilaan. Polkupyörästä valmistetaan erilaisia malleja, joiden ominaisuudet vaihtelevat varusteiden mukaan. Bromptonin kehittäminen alkoi vuonna 1975, ja pyörän suunnittelija Andrew Richie jätti pyörän patentin vuonna 1979.

Brompton on Britannian suurin polkupyörän valmistaja. Vuonna 2014 se myi 45 000 pyörää, joista 80 prosenttia meni vientiin. Tehdas yrittää vastata voimakkaasti kasvaneeseen kysyntään varsinkin Aasiassa ja Yhdysvalloissa. Tavoitteena on valmistaa vuosittain 100 000 polkupyörää vuoteen 2021 mennessä.

Muotoilu
--------

Brompton-pyörien runko ja ohjaustanko taittuvat saranoilla. Yhteistä on myös saranoitu, kolmion muotoinen takaosa. Takaosa liittyy runkoon kumituella, joka joustaa ajaessa. Runko on terästä tai joissakin malleissa osittain titaania. Teräsosat liitetään juottamalla eikä hitsaamalla, kuten usein polkupyörissä. Tehdas on investoinut 18 kuukautta kestävään juottajien koulutukseen. Pyörien halkaisija on 16 tuumaa. Polkupyörässä on noin 1 200 osaa, joista 75 prosenttia valmistetaan pelkästään Bromptonia varten.

Tehdas valmistaa polkupyörää yksi-, kaksi-, kolme- tai kuusivaihteisina. Myös ohjaustangon muoto voidaan valita kolmesta eri vaihtoehdosta ja valittavissa on myös korkeamman ohjaustangon runkomalli. Muita erilaisia vaihtoehtoja ovat muun muassa lokasuojat, tavarateline, värit ja valot.

Kuljetettavuus
--------------

Pyörä puolittain taitettuna junassa
Brompton-pyöriä täysin kokoontaitettuina
Sekä itse pyörään kiinnitettäviä että pyörän kuljettamiseen tarkoitettuja laukkuja valmistetaan erilaisia. Jos pyörä halutaan kuljettaa lentokoneessa, se täytyy pakata kovareunaiseen, laatikkomaiseen laukkuun. Kokoon taitettuna Bromptonin mitat ovat 58,5 x 56,5 x 27 cm (korkeus, leveys, syvyys). Pyörä painaa kokoonpanosta riippuen 9–13 kilogrammaa.

Pyörän taittaminen kokoon ja sen pystyttäminen on melko nopeaa, joten monet kuljettavat sitä autoissa, linja-autoissa, laivoissa ja junissa. Esimerkiksi VR:n ohjeiden mukaan taittopyöriä voi kuljettaa kokoon taitettuna käsimatkatavarana ilman polkupyörämaksua kaikissa kauko- ja lähiliikenteen junissa. Sama pätee HSL:n busseihin, metroon, lähijuniin ja raitiovaunuihin.

Lähteet
-------

1. ↑  Brompton history (yhtiön verkkosivu) *Brompton*. Viitattu 6.1.2016. (englanniksi)
2. 1 2  Jennifer Rankin: Brompton Bicycle gears up for growth with bigger factory *The Guardian*.  17.8.2015. Guardian News and Media Limited. Viitattu 6.1.2016. (englanniksi)
3. ↑  The Factory (pdf) (yhtiön esite) *Brompton Brochure 2010*.  2010. Brompton Bicycle Ltd.. Viitattu 6.1.2016. (englanniksi)
4. ↑  What are the folded dimensions of a Brompton? (yhtiön verkkosivu) *Brompton, Support*.  2015. Brompton Bicycle Limited.  Arkistoitu 30.10.2018. Viitattu 6.1.2016. (englanniksi)
5. ↑  How much do Bromptons weigh? (yhtiön verkkosivu) *Brompton, Support*.  2015. Brompton Bicycle Limited.  Arkistoitu 4.3.2016. Viitattu 6.1.2016. (englanniksi)
6. ↑  Taittopyörän kuljettaminen junissa *VR, palvelut*.  2015. VR-yhtymä Oy. Viitattu 6.1.2016.
7. ↑  Ohjeita ja tietoja, Liikennevälineessä, Polkupyörä *HSL/HRT*. Helsingin seudun liikenne.  Arkistoitu 5.3.2016. Viitattu 6.1.2016.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Brompton (polkupyörä)**.
* Karl West: Brompton Bicycles – the unfolding saga of a two-wheeled success story *The Guardian*.  17.4.2015. Guardian News and Media Limited. Viitattu 6.1.2016. (englanniksi)